น้ำมันดิบปิดลบ วิตกอุปทานล้นหลังข้อมูลชี้แท่นขุดเจาะน้ำมันสหรัฐฯเพิ่มขึ้น
สัญญาน้ำมันดิบเวสต์เท็กซัส (WTI) ตลาดนิวยอร์กปิดลดลงต่อเนื่องเมื่อคืนนี้ (18 ธ.ค.) เนื่องจากนักลงทุนยังคงวิตกกังวลเกี่ยวกับภาวะอุปทานที่สูงเกินไป หลังจากมีการเปิดเผยข้อมูลที่ส่งสัญญาณว่า ผลผลิตน้ำมันในสหรัฐไม่ได้ลดลง ไม่ว่าจะเป็นแท่นขุดเจาะน้ำมันที่ดีดขึ้นเป็นครั้งแรกในรอบ 5 สัปดาห์ รวมถึงสต็อกน้ำมันดิบพุ่งขึ้นอย่างเหนือความคาดหมายในรอบสัปดาห์ที่แล้ว 
19 ธ.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนม.ค.ลดลง 22 เซนต์ หรือ 0.6% ปิด (18 ธ.ค.) ที่ 34.73 ดอลลาร์/บาร์เรล และร่วงลง 2.5% ในรอบสัปดาห์ ส่วนสัญญาน้ำมันดิบเบรนท์ส่งมอบเดือนก.พ.ลดลง 18 เซนต์ หรือ 0.5% ปิดที่ 36.88 ดอลลาร์/บาร์เรล และร่วงลง 2.8% ในรอบสัปดาห์
เบเกอร์ ฮิวจ์ บริษัทผู้ให้บริการแก่อุตสาหกรรมน้ำมัน รายงานว่า แท่นขุดเจาะน้ำมันของสหรัฐที่มีการใช้งาน ได้เพิ่มขึ้น 17 แท่น สู่ระดับ 541 แท่นในสัปดาห์ที่ผ่านมา ซึ่งเป็นการเพิ่มขึ้นครั้งแรก หลังจากที่ลดลงต่อเนื่องมา 4 สัปดาห์ ข้อมูลดังกล่าวเป็นปัจจัยฉุดตลาด เนื่องจากแสดงให้เห็นว่าบริษัทน้ำมันของสหรัฐไม่ได้ลดการผลิต แม้ราคาน้ำมันปรับตัวลดลงก็ตาม
ขณะที่เมื่อวันพุธ สำนักงานสารสนเทศด้านการพลังงานของสหรัฐ (EIA) เปิดเผยว่า สหรัฐผลิตน้ำมันดิบเพิ่ม 12,000 บาร์เรล แตะระดับ 9.176 ล้านบาร์เรล/วัน ขณะที่สต็อกน้ำมันดิบของสหรัฐพุ่งขึ้นเกินคาด 4.8 ล้านบาร์เรลในรอบสัปดาห์ที่สิ้นสุดวันที่ 11 ธ.ค. สวนทางนักวิเคราะห์ที่คาดว่าจะลดลง 1.4 ล้านบาร์เรล
การเปิดเผยตัวเลขสต็อกน้ำมันดิบสหรัฐของ EIA สอดคล้องกับการรายงานของสถาบันปิโตรเลียมอเมริกัน (API) ที่ระบุว่า สต็อกน้ำมันดิบของสหรัฐพุ่งขึ้นเกินคาด 2.3 ล้านบาร์เรลในสัปดาห์ที่แล้ว โดยการเปิดเผยสต็อกน้ำมันสหรัฐทั้งจาก EIA และ API ต่างตอกย้ำภาวะน้ำมันล้นตลาด
ทั้งนี้ อิหร่านมีแนวโน้มเพิ่มการส่งออกน้ำมันหลังชาติตะวันตกยกเลิกมาตรการคว่ำบาตร ขณะที่ในการประชุมเมื่อวันที่ 4 ธ.ค.ที่ผ่านมานั้น กลุ่มประเทศผู้ส่งออกน้ำมัน (โอเปก) ไม่สามารถบรรลุข้อตกลงเกี่ยวกับเพดานการผลิตน้ำมันสำหรับช่วงเวลา 6 เดือนข้างหน้า
โอเปกระบุคาดการณ์ในวันศุกร์ว่า ราคาน้ำมันจะยังคงต่ำกว่า 100 ดอลลาร์ในระยะยาว แต่จะสามารถฟื้นตัวขึ้นจากระดับต่ำในปัจจุบัน เนื่องจากอุปสงค์น้ำมันดิบจะพุ่งขึ้นมากกว่าที่คาดการณ์ในขณะนี้ ทั้งนี้ โอเปกระบุในรายงานแนวโน้มน้ำมันโลกว่า โอเปกคาดว่าราคาน้ำมันดิบอ้างอิงที่ผลิตโดยสมาชิกโอเปกจะมีราคา 70 ดอลลาร์/บาร์เรลในปี 2020 และเพิ่มขึ้นแตะ 95 ดอลลาร์ในปี 2040 ขณะที่ราคาน้ำมันในตะกร้าของโอเปกอยู่ที่ 31.49 บาร์เรลเมื่อวานนี้
การคาดการณ์ราคาน้ำมันของโอเปกดังกล่าวถือว่าต่ำกว่าการคาดการณ์ในปีที่แล้ว ซึ่งอยู่ที่ 95.40 บาร์เรลในปี 2020 และ 101.60 ดอลลาร์ในปี 2040 อย่างไรก็ตาม โอเปกปรับเพิ่มคาดการณ์อุปสงค์น้ำมันในระยะกลาง โดยคาดว่าจะเพิ่มขึ้นมากกว่า 97 ล้านบาร์เรล/วันในปี 2020 เทียบกับการคาดการณ์ 96.9 ล้านบาร์เรลในรายงานฉบับที่แล้ว และ 92.88 ล้านบาร์เรล/วันในปี 2015